આવા વિનોદભાઈનું બેસણું નહોતું રાખ્યું. એમના પુત્ર સ્નેહલભાઈ જે પોતે એક સોફ્ટવેર/હાર્ડવેરના વ્યાપારમાં ઘણા સફળ થયેલા છે, અને એક સારા જ્યોતિષશાસ્ત્રી છે, એમણે આયોજન કરેલો વિનોદાંજલિનો કાર્યક્રમ કદાચ ગુજરાતી સાહિત્યમાં અભૂતપૂર્વ ઘટના હતી. ઓફિસો કાર્યરત હોય તેવો દિવસ, કોઈ છાપામાં આ સભાની જાહેરાત નહિ. માત્ર સોશિયલ મિડિયા પર એક સંદેશ ફરે, અને અદ્ભુત દશ્ય… આખો હોલ ચિક્કાર ભરાઈ ગયો. બહુ ઓછા સર્જકોની આટલી બધી લોકસ્વીકૃતિ મેં જોઈ છે. આવા ઓલિયા માણસને કોઈ ઇનામ કે પારિતોષિકની નહોતી પડી. જોકે એમને ગુજરાતી સાહિત્યનાં તમામ ખ્યાતનામ ઇનામો મળેલાં છે, પણ એ કહેતા; મને આ જગતમાં કોઈની પાસેથી કંઈ જોઈતું નથી.’ એમની આ ખુમારી જ એમના હાસ્યનું રહસ્ય હતું.